Livrările de telefoane iPhone în China au urcat cu aproximativ 12% în martie, după ce retailerii au redus preţurile, arată datele oficiale, ceea ce indică succesul eforturilor de a stopa declinul vânzărilor pentru principalul produs al grupului american Apple pe cea mai importantă piaţă externă a sa, transmite Bloomberg, potrivit Agerpres.
Conform acestor date, mărcile străine au livrat în martie 3,75 milioane de smartphone-uri în China, după un declin de 37% în primele două luni din acest an. Apple este responsabil pentru majoritatea acestor livrări, fiind singurul jucător străin cu o cotă de piaţă semnificativă în China.
Apple se confruntă cu dificultăţi în China din 2023, când avansul rivalilor locali, cum ar fi Huawei Technologies, şi o interdicţie neoficială asupra folosirii iPhone-urilor în agenţiile de stat şi în firme au afectat cea mai importantă piaţă a sa, după SUA.
Potrivit cifrelor furnizate de China Academy of Information and Communications Technology, livrările de telefoane mobile inteligente ale mărcilor străine au scăzut cu 27% în primul trimestru din 2024.
Apple şi revânzătorii săi chinezi au început să reducă preţurile la începutul lui 2024.
Investitorii monitorizează performanţele companiei în China, pe fondului rolului ţării de piaţă majoră şi de bază de producţie globală pentru iPhone. Săptămâna aceasta, compania a prezentat un nou iPad Pro şi un iPad Air mai mare, în încercarea de a stimula vânzările.